b'\n_START_ARTICLE_\nHowlin\' Wolf\n_START_SECTION_\nBiografia\n_START_PARAGRAPH_\nGranger a la d\xc3\xa8cada del 1930, va servir durant la Segona Guerra Mundial a l\'ex\xc3\xa8rcit nord-americ\xc3\xa0 i el 1948 va formar una banda que inclo\xc3\xafa guitarristes com Willie Johnson i M. T. Murphy, el tocador d\'harm\xc3\xb2nica Junior Parker, un pianista anomenat Destruction i el tambor Willie Steele. _NEWLINE_El 1951 va comen\xc3\xa7ar a actuar a la r\xc3\xa0dio a West Memphis, Arkansas. El seu \xc3\xa0lbum de 1962 Howlin\' Wolf \xc3\xa9s un dels m\xc3\xa9s famosos discos de blues, conegut per la il\xc2\xb7lustraci\xc3\xb3 de la seva coberta amb una cadira oscil\xc2\xb7lant. Aquest \xc3\xa0lbum contenia "Wang Dang Doodle", "Goin\' Down Slow", "Spoonful" i "The Red Rooster", can\xc3\xa7ons que van servir de base als repertoris de les bandes angleses i americanes enamorades del blues de Chicago. _NEWLINE_El 1965 va apar\xc3\xa8ixer al show televisiu Shindig juntament amb els Rolling Stones. Wolf va donar diversos concerts a Chicago el 1972, gravats per la discogr\xc3\xa0fica Chess al seu \xc3\xa0lbum Live and Cookin i el 1973 va produir el seu \xc3\xbaltim \xc3\xa0lbum The Back Door Wolf. _NEWLINE_Va tenir especial resson\xc3\xa0ncia el seu disc "The London Howlin\' Wolf Sessions", enregistrat a Londres al costat d\'una super-banda d\'estrelles brit\xc3\xa0niques (Eric Clapton, Stevie Winwood, Charlie Watts, Bill Wyman) i el seu inseparable Hubert Sumlin. _NEWLINE_Dotat d\'una t\xc3\xa8cnica musical rudiment\xc3\xa0ria (tant en l\'harm\xc3\xb2nica com en la guitarra slide), el seu peculiar sentit del tempo i els seus udols (com a la c\xc3\xa8lebre "Smokestack Lightning") van conferir a les seves interpretacions un vigor caracter\xc3\xadstic. _NEWLINE_El rock psicod\xc3\xa8lic dels seixanta va tenir en Howlin\' Wolf un dels seus m\xc3\xa0xims inspiradors. Jimi Hendrix va comen\xc3\xa7ar la seva actuaci\xc3\xb3 al festival de Monterrey, el 1967, (la seva primera aparici\xc3\xb3 a nivell de les grans estrelles) amb una fren\xc3\xa8tica versi\xc3\xb3 d\'un cl\xc3\xa0ssic de Howlin\' Wolf, "Killing Floor". _NEWLINE_Els Cream van convertir "Spoonful" (composta per Willie Dixon) en un \xc3\xa8xit, i tamb\xc3\xa9 van deixar una recordada recreaci\xc3\xb3 de "Sittin\' On The Top Of The World". The Doors van versionar "Back Door Man" i els Rolling Stones van tenir uns dels seus \xc3\xa8xits m\xc3\xa9s primerencs amb "Little Red Rooster". _NEWLINE_Howlin\' Wolf va morir de c\xc3\xa0ncer a l\'Hospital de Veterans de Hines, Illinois el 1976.'